**ΒΡΟΝΤΙΣΗ Μαρία**. Καθηγήτρια ΤΑΜ Π.Θ. | mvrontis@uth.gr

**Ομιλία**

***«Πανελλήνιες Συναντήσεις Μονοπατιών (2017-2025): Προκλήσεις & Προοπτικές»***

Ποιοι είμαστε; Τι κάνουμε; Πού πάμε; Ένας θεσμός με παρελθόν, ένα δίκτυο με μέλλον (;)

**Βιογραφικό**

Η Μαρία Βροντίση είναι αρχιτέκτων μηχανικός (ΕΜΠ), με μεταπτυχιακές σπουδές (Harvard GSD) και διδακτορική διατριβή (ETH-Zürich D-Arch) στην Αρχιτεκτονική Τεχνολογία και τον Αρχιτεκτονικό Σχεδιασμό. Είναι [Καθηγήτρια](https://www.arch.uth.gr/el/staff/M_Vrontissi) στο [Τμήμα Αρχιτεκτόνων Μηχανικών](https://www.arch.uth.gr/el/) του [Πανεπιστημίου Θεσσαλίας](https://www.uth.gr/), όπου διδάσκει από το 2001. Από το 2005 διευθύνει την Ερευνητική Μονάδα Δομικών Κατασκευών [[maKe](https://omadakblog.wordpress.com/)] και είναι επιστημονικά υπεύθυνη για εκπαιδευτικές και ερευνητικές δράσεις, που αφορούν σε αρχιτεκτονικές κατασκευές μικρής κλίμακας και σπουδαστικά εργαστήρια/ design-build workshops με ελληνικά και διεθνή δίκτυα, εστιάζοντας σε συνεργατικές διεπιστημονικές πρακτικές βιώσιμης ανάπτυξης και κυκλικής οικονομίας. Την τελευταία πενταετία, σημείο αναφοράς στην ερευνητική δραστηριότητα της ομάδας αποτέλεσε το ερευνητικό πρόγραμμα «*[Crafting Circularity](https://www.uantwerpen.be/en/projects/circarch/): Rethinking Sustainable Design and Construction in Architecture Education*», που αφορούσε καλές πρακτικές διαχείρισης αποβλήτων στον κλάδο των κατασκευών.

Μεταξύ άλλων, η Ερευνητική Μονάδα ασχολείται με την εκπόνηση του πιλοτικού έργου «*Αφηγηματικές Διαδρομές/ Narrative Trails*», σε συνεργασία με άλλα ακαδημαϊκά τμήματα, καθώς και φορείς της τοπικής κοινωνίας. Αντικείμενο του έργου είναι ο σχεδιασμός θεματικών διαδρομών και δράσεων πεδίου, μέσα από τις οποίες αναδεικνύονται στοιχεία της πολιτισμικής ταυτότητας του Πηλίου, του τόπου και του τοπίου, συνδέοντας την άυλη πολιτισμική κληρονομιά με στοιχεία του φυσικού και ανθρωπογενούς περιβάλλοντος. Το διάστημα 2018-2025, οι εργασίες εστίασαν στις περιοχές της Μακρινίτσας, των Μηλεών & της Βυζίτσας, της Τσαγκαράδας, του Αγίου Λαυρεντίου, καθώς και στη βιομηχανική κληρονομιά της πόλης του Βόλου, και το υλικό που παράχθηκε στα πλαίσια του έργου, σε προπτυχιακά μαθήματα, σπουδαστικά εργαστήρια και ερευνητικές δραστηριότητες, αξιοποιήθηκε σε επιστημονικές, εκπαιδευτικές και πολιτιστικές δράσεις. Ενδεικτικά αναφέρονται: [*Βόλος: Διαδρομές της Καραντίνας*](https://omadakblog.wordpress.com/trails-tales-%ce%b2%ce%bf%ce%bb%ce%bf%cf%83/) στην Παγκόσμια Ημέρα Μουσείων & Παγκόσμια Ημέρα Αρχείων (2022) και [*Ιστορίες της Μακρινιτσιώτικης Στράτας*](http://makrinitsa.trails.arch.uth.gr/) (2022). Το 2023 η Ερευνητική Μονάδα διοργάνωσε την [*6η Πανελλήνια Συνάντηση Μονοπατιών*](https://grtrailspelion2023.wixsite.com/network) στις Μηλιές του Πηλίου, με παράλληλες εκδηλώσεις στην πόλη του Βόλου: την [Επιστημονική Ημερίδα](https://grtrailspelion2023.wixsite.com/network/colloquium) «*Σχεδιάζοντας Διαδρομές Πολιτισμού*» με ομώνυμη [έκδοση](https://issuu.com/make.uth/docs/drc2023-booklet), την [Έκθεση Ακαδημαϊκών Εργασιών](https://grtrailspelion2023.wixsite.com/network/exhibition) «*Με το Βλέμμα εκτός των Τειχών*» και το [Φεστιβάλ Ταινιών Μικρού Μήκους](https://grtrailspelion2023.wixsite.com/network/film-festival) «*Οδοιπορικά στην Ελληνική Ύπαιθρο*».